Kresten Krestensen
Kresten Krestensen, egl. Christen Jensen Christensen, 1888-1972, dansk kunstsamler. Efter sanguddannelse på bl.a. Musikkonservatoriet og Det Kongelige Teaters Operaskole blev han i 1919 gift med tandteknikeren Anna Krestensen (1892-1962).
Sammen opbyggede de en virksomhed, der omfattede tandklinikker i hele Danmark, og en kunstsamling, der ca. 1960 omfattede mere end 500 kunstværker med hovedvægt på dansk abstrakt kunst af især Ejler Bille, Henry Heerup, Egill Jacobsen, Asger Jorn, Richard Mortensen og Carl-Henning Pedersen.
Hovedparten af samlingen, der også tæller moderne udenlandske værker, blev i 1967 erhvervet af Nordjyllands Kunstmuseum.